《咏怀诗五首 其二》
魏晋·支遁

端坐邻孤影，眇罔玄思劬。偃蹇收神辔，领略综名书。

涉老咍双玄，披庄玩太初。咏发清风集，触思皆恬愉。

俯欣质文蔚，仰悲二匠徂。萧萧柱下迥，寂寂蒙邑虚。

廓矣千载事，消液归空无。无矣复何伤，万殊归一涂。

道会贵冥想，罔象掇玄珠。怅怏浊水际，几忘映清渠。

反鉴归澄漠，容与含道符。心与理理密，形与物物疏。

萧索人事去，独与神明居。

作者简介：支遁（314-366），字道林，世称支公，也称林公，别称支硎，本姓关。陈留（今河南开封市）人，或说河东林虑（今河南林县）人。东晋高僧、佛学家、文学家。他初隐余杭山，25岁出家，曾居支硎山，后于剡县（今浙江省嵊县）沃洲小岭立寺行道，僧众百余。晋哀帝时应诏进京，居东安寺讲道，三年后回剡而卒。他精通佛理，有诗文传世。据文献记载，《神骏图》画的是支遁爱马的故事。